**Қазақстан еліне сиқырлы саяхат**

( «Қазақстан елімен сиқырлы саяхат» кітабына шолу)

**Мақсаты:** Бастауыш сынып оқушыларының Қазақстан Республикасы, мемлекеттік рәміздер туралы білімдерін бекіту.

**Түзету- білімділік**: оқушылардың Қазақстан Республикасының тарихы, мемлекеттік рәміздері туралы білімдерін бекіту, рөлге бөліп ойнауға дағдыландыру.

**Түзету – дамыту:** дұрыс байланыстырып, ауызекі тілде сөйлеуге үйрету, тіл байлығын арттыру.

**Түзету- тәрбиелік**: туған жерін, өз Отанын сүйетін азаматтарды қалыптастыру.

**Түрі**: саяхат жасай жүріп пікірлесу.

**Алдын- ала өткізілетін жұмыс:** «Қазақстан елімен сиқырлы саяхат», Қазақстан туралы анықтама кітаптармен, энциклопедиялармен таныстыру.

**Көрнекілігі:** слайдтар, кітап көрмесі, безендіру.

**Сөздік:** Тәуелсіздік, Ақ Ботақан, Бала- барыс, Балапан- Бүркіт, Құлыншақ- Тұлпар, қоржын.

Саяхат жоспары:

 **І.** Ұйымдастыру кезеңі. Психологиялық дайындық

 **ІІ.** Кіріспе бөлімі

 **ІІІ.** «Қазақстан еліне сиқырлы саяхат» кейіпкерлерімен таныстыру.

 **ІҮ.** Қазақстан Республикасы туралы әңгімелеу

 **Ү.** ҚР мемлекеттік рәміздері туралы түсінік беру

 **ҮІ.** Саяхат қорытындысы

Сәлеметсіздер ме, балалар! Бүгін біз туған жеріміз, Отанымыз – Қазақстан туралы әңгімелейтін боламыз. Сендердің ата – аналарың, бауырларың, достарың осы Қазақстан елінде туып өскен. Қазақстан – үлкен Республика, оның бас қаласы- Астана. Отанымызда қазақ, орыс, татар, неміс т.б.ұлттар тату-тәтті өмір кешуде. Қазақстанның табиғаты әр алуан, жері бай және өте үлкен. Қазақстанда әсем табиғат аясында орналасқан өзендер мен көлдер, биік таулар, ну ормандар, шөлейтті жерлер көп. Талай

қиындықты бастан кешкен қазақ халқы – бүгінгі күні егемендікке қол жеткізіп, Тәуелсіз ел болды.

 Саяхатымыз «Қазақстан еліне сиқырлы саяхат» деп аталады. Бүгін кейіпкерлерімізбен бірге еліміздің тарихымен, рәміздерімен танысамыз. Саяхатымызды бастамас бұрын кездесетін сөздермен және кейіпкерлермен танысайық.

**Сөздік**:

Тәуелсіздік- егемендік, бостандық, еркіндік.

Рәміздер –еліміздің негізгі белгілері.

Кейіпкерлер – шығармаларда бейнеленген тұлғалар.

Ақ Ботақан – түйенің төлі, «Қазақстан елімен сиқырлы саяхат» кітабының кейіпкері.

Барыс- аң, күштіліктің белгісі.

Балапан – Бүркіт - құс, еліміздің туында бостандықтың белгісі ретінде бейнеленген.

Құлыншақ-Тұлпар – жылқы малы, еліміздің елтаңбасында бейнеленген.

Қоржын – зат салуға арналған сөмке.

Балалар! Сөзді дұрыс, анық айтыңдар. Кезекші дыбыстарды қадағалаңдар!

Кітапханашы: Көгілдір өзен жағасында, жап- жасыл шалғында Ақ Ботақан өмір сүріпті. Ол сүттей аппақ болыпты. Оның достары да өте көп екен. Ол достарын қасынан, арман қиялынан еш уақытта қалдырмайды екен. Біздің кейіпкеріміз Ақ Ботақан кітапты көп оқиды. Әсіресе ол кітапханадан Еліміздің тарихы туралы кітаптарды көп алады.

**Ақ Ботақан:** Балалар! Еліміз туралы қандай кітаптарды білесіңдер? (оқушыларды кітап көрмесімен таныстыру)Біздің бүгінгі кейіпкерлеріміз қай кітаптан екен? (Қазақстан елімен сиқырлы саяхат)

- Балалар, осы кітапқа шолу жасап, олармен саяхатқа бірге шығайық.

Бір күні Ақ Ботақанды Бала-Барыс, Балапан-Бүркіт, Құлыншақ - Тұлпар т.б достары іздеп келеді.

- Сәлем Ақ Ботақан!

- Не істеп тұрсың?

- Не ойлап отырсың?- деп сұрады достары.

**Ақ Ботақан:** Ойланып отырмын. Әжем атамның көне қоржынын сыйлады. Оның ішінен тамақпен бірге не тапқанымды қараңдаршы:

-Бір уыс жусан;

-Қалтаға салынған құм;

-Су алатын ожау;

-Сурет;

-Атам жазған кітап;

-Жылтырға оралған жазбалар.

Осы сыйлықтың мәні неде деп бас қатырып отырмын. (Достар әже сыйлығына үңіле кетті.)

**Құлыншақ - Тұлпар:** Жусан - даламыздың көркі. Әжей саған жусанды жүйрік болсын, жусан өскен иен дала желіндей ұшқыр болсын деген ғой.

**Бала- Барыс:** Ожау - сенің жан дүниең бұлақ сияқты таза болсын деген емес пе?

**Құлыншақ-Тұлпар:** Қалтадағы құмның мәні: құмның қаншама көп қиыршығы болса, достарың сондай көп болсын деген тілек ...

* Ал, мына сурет неге керек?

 **Балапан –Бүркіт:** Бұл жәй сурет емес! Мен білемін. Мұнда жолдар, таулар, өзендер кестемен бейнеленген. Мен биікке –биікке самғап ұшуды үйрендім. Аспаннан олар тап осы суреттегідей көрінеді.

**Құлыншақ-Тұлпар:** Иә. Бұл сурет картаға көп ұқсайды. Тек бұл қай ел болды екен?

 «Қазақстан» деген жазу бар.

**Кітапханашы:** Дұрыс айтасыңдар, балалар. Біздің еліміз Қазақстан. Еліміз туралы орта буын оқушылары әңгімелеп берсін. (Оқушылардың Қазақстан Республикасы, Астана қаласы және Қазақстан Республикасының Президенті – Н. Ә. Назарбаев туралы әңгімелерін тыңдау.)

-Рақмет, балалар. Еліміз туралы жақсы біледі екенсіңдер! Енді, кішкентай кейіпкерлерімізбен бірге саяхатымызды жалғастырайық.

**Ақ Ботақан:** Атам жазған кітап біздің тұрып жатқан жеріміз, еліміз жөнінде. Балалар, сендерді тұрып жатқан жерімізге саяхат жасау қызықтырады ма?

* Олай болса, достарымызбен бірге саяхатқа шығайық.

**Жүргізуші:** Достар шағын керуен болып тізіліп таулы, өзендері мен көлдері бар кең де жасыл далада ширақ басып келеді. Олар үлкен жартасқа келіп тірелді. Бір тас бетінде аспандата ту көтерген салт атты кісі бейнеленіпті.

Кейіпкерлер:

- Бұл не?

- Бұл не, балалар?

- Ол неге ту ұстаған?

**Ақ Ботақан:** Достар, атамның кітабын ашып қарайықшы, онда бәрі жазылған.

**Бала- Барыс:** Мен таптым. Ежелден адамның кім екенін, оның қай мемлекетте тұратынын Туға қарап білген.

**Құлыншақ- Тұлпар:** Біздің кім, қай елден екенімізді адамдар қалай ажыратады?

**Ақ Ботақан:**Қоржыннан шыққан заттарды қарайын.

**Жүргізуші:** Достар жылтырға оралған жазбаларды ашып қарады. Ішінен: Қазақстанның Мемлекттік Туын, Қазақстанның Мемлекеттік Елтаңбасын, Әнұранды тапты.

**Ақ Ботақан:** Еліміздің мемлекеттік рәміздері: Ту мен Елтаңба, Әнұран Қазақстан туралы талай жайды әңгімелеп береді. Олардың мәні Қазақстан тарихымен байланысты.

**Кітапханашы:** Балалар! Қазақтан Республикасының рәміздері туралы бізге орта буын оқушылары әңгімелеп береді. Сендер мұқият тыңдаңдар.

**Біздің ту**

 Айнымайды аспаннан

Біздің тудың бояуы.

Оны халық қашан да

Биікке іліп қояды.

Көк аспанда - алтын күн,

Көк аспанда –жас қыран.

Естілгендей біздің үн

Сол ғарыштың астынан.

Туымызға жас туған

Бір қарамай өтпейміз.

Сол көк тудың астында

Көгереміз, көктейміз.

**Елтаңба**

Қатар шапқан қос тұлпар,

Ай астында қазақ үй.

Қалықтаған жас сұңқар,

Шарықтаған таза күй.

Бұл – таңбасы елімнің**.**

**Кітапханашы:**

Балалар! Біз бәріміз Қазақстан елінің азаматымыз. Биыл Еліміздің Тәуелсіз, еркін ел болғанына 23 жыл. Бүгін жерімізді, Елтаңбамызды, Туымызды, Әнұранымызды анықтадық. Қонаққа келген Балапан - Бүркіт, Құлыншақ- Тұлпар, қайдан келді?

-Ел рәміздерінен.

- Дұрыс балалар! Бүгін бізді Отанымызбен, рәміздерімізбен таныстырған біздің кейіпкерлеріміз Ақ Ботақанға, Балапан-Бүркітке, Бала- Барысқа т.б достарымызға рақмет айтамыз. Рөлдерде өте жақсы ойнады. Оқушылар! Бүгін сіздер жақсы сөйледіңдер, анық айттыңдар. Осымен саяхатымыз аяқталды. Қазақстан еліне сиқырлы саяхат кейіпкерлері сіздерді кітапханада күтеді. Кітаптың жалғасын кітапханаға келіп оқуларыңызға болады. Көріскенше сау болыңыздар.